Verkeersman skiet glo op kinders | Netwerk24
Deur Amanda Khoza, News24 09 Junie 2018 07:35
'n 42-jarige verkeersbeampte het Vrydag in die landdroshof in Polokwane verskyn op aanklagt van poging tot moord nadat hy na bewering vroeër vandeesweek skote afgevuur het op drie meisies.
Kol. Moatshe Ngoepe, polisiewoordvoerder, sê die saak is tot 14 Junie uitgestel vir verdere ondersoek. Borgtog is nie aan die verkeersbeampte toegestaan nie.
Daar word beweer dat Costa Masoga, wat 'n lid van Polokwane se munisipale verkeerspolisie is, Woensdag skote op die meisies by Greenside in die Westenburg-omgewing afgevuur het. Hy was nie tydens die aanval aan diens nie, sê Ngoepe.
"Daar word beweer die minderjarige meisies, onderskeidelik 13, 15 en 17 jaar oud, het in die straat geloop toe die verdagte hulle beledig het. 'n Woordewisseling het tussen die man en die kinders ontstaan, totdat hy hulle met sy motor agternagesit het," sê Ngoepe.
Hy sê Masoga het toe verskeie skote in die rigting van die tieners afgevuur en die 17-jarige in die proses gewond.
"Mediese noodpersoneel is dadelik na die toneel ontbied wat tot Masoga se inhegtenisneming gelei het. Sy vuurwapen is ook gekonfiskeer. Die slagoffer is na die hospitaal geneem vir behandeling en later ontslaan."